Varsitybeker: Ringkoppe besluit later | Netwerk24
Deur Marnus Kok 17 Maart 2020 15:50
Die oorblywende bepalings van die Varsitybeker-rugbyreeks is met onmiddellike ingang weens Covid-19 gekanselleer.
Dit sluit ook alle wedstryde in die Skild- en die Young Guns-reeks in.
Ondersteuners van die Varsitybeker-reeks gaan vir die afsienbare toekoms droëbek moet sit. Foto: Gallo Images
Dié besluit is Dinsdag op 'n vergadering van die bestuur van die reeks, wat verteenwoordigers van die universiteite insluit, geneem.
Daar sal eers teen die einde van April 'n besluit oor die res van die jaar se bepalings geneem word. Die afgelope Maandag se wedstryde is laat Sondagaand afgestel.
Dit volg nadat pres. Cyril Ramaphosa Sondag maatreëls aangekondig het om die verspreiding van Covid-19 te probeer stuit. Die meeste universiteite het daarna hul klasse opgeskort.
Die gevolg is dat hulle hul akademiese kalender probeer herstruktureer, wat 'n invloed op vakansies, eksamens en lesings gaan hê. En dus ook op die studenterugbyreeks.
Die Varsitybeker-organiseerders moet ook rekening hou met hoe die Suid-Afrikaanse Rugbyunie die plaaslike kalender weens die virus gaan hersien.